钦定古今图书集成/方舆汇编/职方典/第1489卷 > 《新创先农氏祠碑记》陈表
## 钦定古今图书集成/方舆汇编/职方典/第1489卷 > 《新创先农氏祠碑记》陈表

邑之东。古城在龙马山麓。麓有小山，坟起平衍，可筑
龙潭。自山后作溪，潆洄而来，抱山右绕而南注。平畴
连阡，贯以沟洫。近年以来，旱涝蟊贼，相继为灾。输纳
告艰，生聚日逋。嘉靖二十二年癸卯，居人张道正、席
琼、张道恺、张云鶤、孙𥙿、冯昂等，请诸大夫三溪赵公
曰：“正辈乃粒乃食，神之是与，罔知所自，受灾固宜，而
置神无所，弃亵愈甚，无乃不可乎？今欲为先农氏祠，
祀之报之祈之，窃不敢专焉者。”公曰：“旱干水溢，咎在
守祭。百种以报啬，八蜡以祀四方。吾方有事于民，庸
若创为？”于是乎为乡，会乃金，聚乃贝谷，随所便就木
而材，便土而陶，鸠工成之。为祠三间，以栖神。前四间
为门，两旁为寝、为庖，塑神农氏、伯禹氏、后稷氏三像，
严彩之立主香火者。又有田以常住之，经始于癸卯
八月，落成于甲辰正月，自是神有依歆，报有所矣。乃
往见草池子乞记。草池子曰：“《月令》，天子乘舟，荐鲔于
寝庙，为麦祈实，命百县雩祀，百辟卿士有益于民者，
以祈谷实。”《郊特牲》曰：“天子大蜡八，伊耆氏始为蜡，岁
十二月，合聚万物而”索飨之也。又曰：“古之君子使之
必报之，迎猫为其食田鼠，迎虎为其食田豕，祭坊与
水庸是也。”我太祖高皇帝有天下之初，每春秋在都
有社稷之享，申饬各省郡县以时举行，即古天子百
辟为民祈实使之必报之意也。休兹盛哉！夫我国家
重农，岂翅在上者？今五谷先农之祠在在有之，田夫
野老“执楮而酬者，肩摩陌上，诚上之人为之所。”三溪
大夫先农事，祈谷实，今九载，五者来备，百糓用登，三
征军储，藩札报完，九收民赋，百姓罔负，所谓既蜡而
收民息者与？是故知所重则政有经焉。岁登而输速，
恍然若有神锡焉者，尔辈亦知所以事神之本哉。夫
神农始为耒耜教耕，禹平水土暨种，稷为农官，亲穑
三后，殷民既为之祠像矣。洁尔牲醴，存尔明禋，修尔
圮坏，庸以祈诸神也。嗣尔股肱，艺尔黍稷，早完尔军
民储喜庆尔父母，庸以尽诸己也。如是而神之赐多
矣。眉山苏氏曰：“迎猫则为猫尸，迎虎则为虎尸，戏近
乎优。”子贡又言：“一国皆若狂”，是故先自祈，而后以祈
之神，先自尽而后求尽于神，则不诬己，不诬神。夫不
诬己者，神存乎人，在己者可必也。不诬神者，神存乎
幽默，在神者可必也，或不可必也。如将有年焉，或歉
焉，“吾知归诸己，吾非以尽归诸神也。吾又恐吾之弗
诚且敬，则智者以为戏、以为狂，吾惧焉。”方将自咎不
暇也，而又敢归诸神？呜呼！此为记者之至愿也。